બસ, આ જ દલીલ વડે ઓસ્કર મેદાન મારી ગયો અને લિઓપોલ્દે પણ દલીલો છોડી દીધી. ઓસ્કરના સંપર્કોને કારણે અન્ટસ્ટર્મફ્યૂહરર લિઓપોલ્દ ડરી ગયો હતો. આથી એ રાત્રે ડેફના મશીનટૂલ વિભાગમાં કોર્ટ બેઠી, અને તેના સભ્ય તરીકે ઓસ્કર શિન્ડલર, હેર સ્કેનબ્રેન અને હેર ફચ્સ હતા. ટેબલની બાજુમાં એક યુવાન જર્મન છોકરીને નોંધ રાખવા માટે બેસાડવામાં આવી હતી. યુવાન જેનેક ડ્રેસનરને અંદર લાવવામાં આવ્યો ત્યારે તેણે જોયું કે એક મહત્ત્વની અને પૂર્ણ કક્ષાની કોર્ટ તેની સામે બેઠી હતી. સેક્સન ‘ડી’ના એપ્રિલ ૧૧, ૧૯૪૪ના હુકમમાં નોંધ્યા મુજબ જેનેક સામે મૂકાયેલા આરોપો કેસની પ્રક્રિયાના પહેલા અને મહત્ત્વનો તબક્કા સમાન હતા. હેસબ્રૂકને જાણ થયા બાદ ઓરેઇનબર્ગમાંથી જવાબ આવ્યો એ પછી, બ્રિનલિટ્ઝના કેદીઓ અને તેનાં માતા-પિતા-બહેનની સામે જ ફેક્ટરી ફ્લોર પર જ ડ્રેસનરને ફાંસીએ ચડાવી દેવા માટે એ આરોપો પૂરતા હતા! જેનેકે એ પણ નોંધ્યું કે એ રાત્રે શોપફ્લોર પર ઓસ્કર સાથે કોઈ જ ઔપચારિકતા કરવામાં આવી ન હતી. હેર ડિરેક્ટરે ભાંગફોડ અંગેનો સ્કેનબ્રનનો અહેવાલ મોટેથી વાંચી સંભળાવ્યો. જેનેક ઓસ્કર વિશે તો અન્ય લોકોએ કરેલી વાતો દ્વારા જ કંઈક જાણતો હતો, ખાસ કરીને તેના પિતાએ કરેલી વાતોના આધારે! અને એટલે જ આજે ઠાવકું મોં રાખીને ઓસ્કર જે વાંચી રહ્યો હતો તેનો અર્થ એ સમજી શકતો ન હતો! શું ખરેખર ઓસ્કરને મશીન તૂટી ગયાનું આટલું બધું દુઃખ હતું? કે પછી આ બધું એનું નાટક હતું!?